(2)

Muutetaan liitteessä IV oleva IV luku seuraavasti: a) Korvataan 1 jakson 1 kohta seuraavasti: ”1. Luokkaan 1 tai 2 kuuluvan aineksen käsittelystä peräisin olevaan ainekseen on tehtävä pysyvät merkinnät liitteessä VIII olevassa V luvussa esitettyjen eräiden johdettujen tuotteiden merkitsemistä koskevien vaatimusten mukaisesti. Tällaista merkintää ei kuitenkaan vaadita 2 jaksossa tarkoitettujen seuraavien ainesten osalta: a) D kohdan mukaisesti tuotettu biodiesel; b) H kohdassa tarkoitettu hydroloitu aines; c) I kohdan mukaisesti tuotetut sian ja siipikarjan lannan ja sammuttamattoman kalkin seokset; d) J kohdan mukaisesti luokan 2 aineksesta johdetusta renderöidystä rasvasta tuotetut uusiutuvat polttoaineet.” b) Lisätään 2 jaksoon kohdat seuraavasti: ”H Hydrolyysi ja sen jälkeen tapahtuva hävittäminen 1. Asianomaiset jäsenvaltiot Hydrolyysiprosessia ja sen jälkeen tapahtuvaa hävittämistä voidaan käyttää Espanjassa, Irlannissa, Latviassa, Portugalissa ja Yhdistyneessä kuningaskunnassa. Hydrolyysin jälkeen luvan antaneen toimivaltaisen viranomaisen on varmistettava, että aines kerätään ja hävitetään samassa edellä tarkoitetussa jäsenvaltiossa. 2. Lähtöaineet Tätä käsittelyä voidaan soveltaa ainoastaan seuraaviin aineksiin: a) asetuksen (EY) N:o 1069/2009 9 artiklan f alakohdan i, ii ja iii alakohdassa tarkoitettu luokkaan 2 kuuluva aines, joka on peräisin sioista; b) kyseisen asetuksen 10 artiklan h alakohdassa tarkoitettu luokkaan 3 kuuluva aines, joka on peräisin sioista. Sellaisten eläinten ruhoja tai ruhonosia, jotka ovat kuolleet eläinkulkutaudin vuoksi tai on lopetettu eläinkulkutaudin hävittämiseksi, ei kuitenkaan saa käyttää. 3. Metodologia Hydrolyysi ja sen jälkeen tapahtuva hävittäminen on paikan päällä tapahtuvaa väliaikaista varastointia. Se on tehtävä seuraavien vaatimusten mukaisesti: a) Sen jälkeen kun eläimistä saatavat sivutuotteet on kerätty tilalla, jolle toimivaltainen viranomainen on antanut luvan käyttää tätä käsittelymenetelmää arvioituaan tilan eläintiheyden, todennäköisen kuolleisuuden ja mahdollisesti syntyvät ihmisten ja eläinten terveyteen kohdistuvat riskit, ne on sijoitettava säiliöön, joka on rakennettu b alakohdan (’säiliö’) mukaisesti ja joka on sijoitettu sille varattuun paikkaan c ja d alakohdan mukaisesti (’varattu paikka’). b) Säiliö: i) Säiliössä on oltava laite sen sulkemiseksi. ii) Säiliön on oltava tiivis ja ilmatiiviisti suljettu. iii) Säiliössä on oltava korroosion estävä pinnoite. iv) Säiliössä on oltava laite päästöjen tarkkailemiseksi e alakohdan mukaisesti. c) Säiliö on sijoitettava sitä varten varattuun paikkaan, joka on erillään maatilasta. Tähän paikkaan on oltava aineksen kuljetuksia ja keräämisajoneuvoja varten varatut reitit. d) Säiliö ja sen sijoituspaikka on rakennettava ja sijoitettava unionin ympäristönsuojelulainsäädännön mukaisesti hajujen sekä maaperään ja pohjaveteen kohdistuvien riskien ehkäisemiseksi. e) Säiliössä on oltava kaasumaisia päästöjä varten poistoputki, jossa on oltava asianmukaiset suodattimet, joilla estetään ihmisiin ja eläimiin tarttuvien tautien leviäminen. f) Säiliön on oltava suljettuna hydrolyysiprosessia varten vähintään kolmen kuukauden ajan siten, että sen luvaton avaaminen estetään. g) Toiminnanharjoittajan on otettava käyttöön menettelyt, joilla estetään ihmisiin tai eläimiin tarttuvien tautien leviäminen henkilöstön liikkeiden mukana. h) Toiminnanharjoittajan on: i) toteutettava toimenpiteitä lintujen, jyrsijöiden, hyönteisten ja muiden tuholaisten torjumiseksi; ii) otettava käyttöön asiakirjoilla osoitettu tuholaisten torjuntaohjelma. i) Toiminnanharjoittajan on pidettävä kirjaa: i) aineksen sijoittamisesta säiliöön; ii) hydroloidun aineksen keräämisestä säiliöstä. j) Toiminnanharjoittajan on tyhjennettävä säiliö säännöllisin väliajoin i) tarkistaakseen, ettei säiliössä esiinny korroosiota; ii) havaitakseen ja ehkäistäkseen nestemäisen aineksen mahdolliset vuodot maaperään. k) Hydrolyysin jälkeen aines on kerättävä, käytettävä ja hävitettävä asetuksen (EY) N:o 1069/2009 13 artiklan a, b ja c alakohdan tai 13 artiklan e alakohdan i alakohdan mukaisesti. l) Prosessointi on suoritettava panosprosessina. m) Kaikenlainen muu hydroloidun aineksen käsittely tai käyttö, myös sen levittäminen maahan, on kiellettyä. I. Sikojen ja siipikarjan lannan kalkkikäsittely 1. Lähtöaineet Tätä käsittelyä voidaan soveltaa asetuksen (EY) N:o 1069/2009 9 artiklan a alakohdassa tarkoitettuun sikojen ja siipikarjan lantaan. 2. Käsittelymenetelmä a) Lannan kuiva-ainepitoisuus on määritettävä käyttäen CEN EN 12880:2000 -menetelmää (1)”Characterization of sludges. Determination of dry residue and water content” (Lietteiden karakterisointi. Kuiva-aineen ja vesipitoisuuden määrittäminen.) Tätä prosessia varten kuiva-ainepitoisuuden on oltava 15 prosentin ja 70 prosentin välillä. b) Lisättävän kalkin määrä on määritettävä siten, että saavutetaan yksi f alakohdassa vahvistetuista lämpötila- ja aikayhdistelmistä. c) Käsiteltävien eläimistä saatavien sivutuotteiden partikkelikoko saa olla enintään 12 mm. Tarvittaessa lannan partikkelikokoa on pienennettävä enimmäispartikkelikokoon. d) Lanta on sekoitettava sellaisen sammuttamattoman kalkin (CaO) kanssa, jonka reaktiivisuus on keskitasoinen–korkea, niin että sen lämpötila nousee 40 °C:een alle kuudessa minuutissa, mikä on CEN EN 459-2:2002 -menetelmän (2) reaktiivuustestin 5.10 kriteeri. Sekoitus on suoritettava kahdella sekoittimella, jotka toimivat linjassa, ja kummassakin sekoittimessa on oltava kaksi terää. Kummankin sekoittimen on täytettävä seuraavat vaatimukset: i) Terän halkaisijan on oltava 0,55 m ja pituuden 3,5 m. ii) Sekoittimen on toimittava 30 kW:n voimalla, ja terän pyörimisnopeuden on oltava 156 kierrosta minuutissa. iii) Käsittelykapasiteetin on oltava 10 tonnia tunnissa. Kalkin ja lannan sekoittamisen on kestettävä keskimäärin kaksi minuuttia. e) Saatua seosta on sekoitettava ainakin kuuden tunnin ajan varastokasassa, kunnes varastokasan koko on vähintään kaksi tonnia. f) Varastokasaan on sijoitettava seurantapisteitä, joista on jatkuvasti tehtävä mittauksia sen osoittamiseksi, että varastokasassa olevan seoksen pH on vähintään 12 samaan aikaan kun sen lämpötila saavuttaa: i) 60 °C:n 60 minuutin aikana; tai ii) 70 °C:n 30 minuutin aikana. g) Prosessointi on suoritettava panosprosessina. h) Käyttöön on otettava HACCP-periaatteisiin perustuva pysyvä kirjallinen menettely. i) Toiminnanharjoittajat voivat osoittaa toimivaltaiselle viranomaiselle seuraavat vaatimukset täyttävän validoinnin avulla, että menetelmä, jossa käytetään muuta sekoituslaitetta kuin d alakohdassa tarkoitettua sekoituslaitetta tai jossa käytetään sammuttamattoman kalkin sijaan dolomiittikalkkia (CaOMgO), on vähintään yhtä tehokas kuin a–h alakohdassa vahvistettu menetelmä: Validoinnin on täytettävä seuraavat vaatimukset: — Sillä on osoitettava, että käyttämällä muuta sekoituslaitetta kuin d alakohdassa tarkoitettua sekoituslaitetta tai käyttämällä dolomiittikalkkia voidaan tuottaa lannan kanssa seos, joka täyttää f alakohdassa tarkoitetut pH-, aika- ja lämpötilakriteerit. — Sen on perustuttava ajan ja lämpötilan seurantaan varastokasan pohjaosassa, keskiosassa ja yläosassa ja seurantapisteitä on oltava edustava määrä (pohjaosassa vähintään neljä seurantapistettä, jotka sijaitsevat enintään 10 cm pohjan yläpuolella ja enintään 10 cm pohjaosan korkeimman kohdan alapuolella; varastokasan pohjan ja huipun puolivälissä yksi seurantapiste; varastokasan yläosan raja-alueella neljä seurantapistettä, jotka sijaitsevat enintään 10 cm varastokasan pinnan matalimman kohdan alapuolella ja enintään 10 cm varastokasan korkeimman kohdan alapuolella); — Se on suoritettava kahden vähintään 30 päivää kestävän ajanjakson aikana, ja näistä toisen on tapahduttava kylmänä vuodenaikana sillä maantieteellisellä alueella, jossa sekoituslaitetta on tarkoitus käyttää. J. Uusiutuvien polttoaineiden tuotannossa käytettävä monivaiheinen katalyyttinen prosessi 1. Lähtöaineet a) Tätä menetelmää voidaan soveltaa seuraaviin aineksiin: i) renderöity rasva, joka on johdettu luokkaan 2 kuuluvasta aineksesta, joka on käsitelty käsittelymenetelmällä 1 (painesterilointi); ii) kalaöljy tai renderöity rasva, joka on johdettu luokan 3 aineksesta, joka on käsitelty: — jollakin käsittelymenetelmistä 1–5 tai käsittelymenetelmällä 7; tai — kun on kyse kalaöljystä johdetusta aineksesta, jollakin käsittelymenetelmistä 1–7; iii) kalaöljy tai renderöity rasva, joka on tuotettu asetuksen (EY) N:o 853/2004 liitteessä III olevan VIII tai XII jakson mukaisesti. b) Luokkaan 1 kuuluvasta aineksesta johdetun renderöidyn rasvan käyttö tässä prosessissa on kiellettyä. 2. Käsittelymenetelmä a) Renderöidylle rasvalle on tehtävä esikäsittely, johon sisältyy: i) sentrifugoidun aineksen valkaisu suodattamalla se savisuodattimen läpi; ii) jäljellä olevien liukenemattomien epäpuhtauksien poistaminen suodattamalla. b) Esikäsitellylle ainekselle on suoritettava monivaiheinen katalyyttinen prosessi, johon kuuluu ensimmäisenä vaiheena hapenpoisto vedyllä ja tätä seuraavana vaiheena isomerointi. Ainesta on pidettävä vähintään 20 baarin paineessa vähintään 250 °C:n lämpötilassa vähintään 20 minuutin ajan. c) Muutetaan 3 jakson 2 kohta seuraavasti: i) Korvataan b alakohdan iii alakohdan toinen luetelmakohta seuraavasti: ”— luokkaan 3 kuuluvasta muusta aineksesta kuin asetuksen (EY) N:o 1069/2009 10 artiklan p alakohdassa tarkoitetusta aineksesta, käyttää ruokinnassa;” ii) Lisätään alakohdat seuraavasti: ”c) uusiutuvien polttoaineiden tuotannossa käytettävästä monivaiheisesta katalyyttisesta prosessista saatava aines voidaan i) kun kyse on tämän prosessin tuloksena saatavista bensiinistä ja muista polttoaineista, käyttää polttoaineena ilman tästä asetuksesta johtuvia rajoituksia (päätepiste); ii) kun kyse on 2 jakson J kohdan 2 kohdan a alakohdassa tarkoitetusta esikäsittelymenetelmästä peräisin olevasta valkaisuun käytetystä savesta ja lietteestä: — hävittää polttamalla tai rinnakkaispolttamalla, — muuntaa biokaasuksi, — kompostoida tai käyttää asetuksen (EY) N:o 1069/2009 36 artiklan a alakohdan i alakohdassa tarkoitettujen johdettujen tuotteiden valmistamiseen; d) kalkkikäsitelty sikojen ja siipikarjan lantaseos voidaan levittää maahan käsiteltynä lantana.”